Nordjyllands Politi har sigtet tre personer for besiddelse af næsten 27 kilo amfetamin ment til videresalg. De sigtede er to kvinder på 47 år og 54 år og en mand på 54 år. - Det er en kolosalt stor mængde, vi har taget på én gang, siger politikommissær ved Nordjyllands Politi Allan Overgaard. Han er leder af efterforskningen og afdelingen for organiseret kriminalitet. De sigtede blev anholdt i slutningen af september, og de blev varetægtsfængslet i byretten i Hjørring bag dobbeltlukkede døre. Denne fængsling blev forlænget tirsdag, hvor de igen var for retten, bag lukkede døre. - De er sigtet for straffelovens § 191 om narkokriminalitet, men nægter sig alle skyldige, siger Allan Overgaard. Han oplyser, at de sigtede er fra oplandet til Hjørring.

Referat:
To kvinder og en mand er varetægtsfængslet for at være i besiddelse af næsten 27 kilo amfetamin.